CELEX: 32013H0730(01)
Language: mt
Date: 2013-07-09 00:00:00
Title: Rakkomandazzjoni tal-Kunsill tad- 9 ta’ Lulju 2013 dwar il-Programm Nazzjonali ta' Riforma 2013 tal-Awstrija u li twassal opinjoni tal-Kunsill dwar il-Programm ta' Stabbiltà tal-Awstrija, 2012-2017

30.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/1
            
         
      RAKKOMANDAZZJONI TAL-KUNSILL
   
   tad-9 ta’ Lulju 2013
   dwar il-Programm Nazzjonali ta' Riforma 2013 tal-Awstrija u li twassal opinjoni tal-Kunsill dwar il-Programm ta' Stabbiltà tal-Awstrija, 2012-2017
   2013/C 217/01
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet baġitarji u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li titnieda strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta' Lulju 2010, il-Kunsill adotta rakkomandazzjoni dwar il-linji gwida wiesa' għall-politiki ekonomiċi tal-Istati Membri u tal-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw il-'linji gwida integrati'. L-Istati Membri ġew mistiedna jqisu l-linji gwida integrati fil-politiki nazzjonali tagħhom fir-rigward tal-ekonomija u tal-impjiegi.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew tal-Gvern tal-Istati Membri ddeċidew fuq Patt għal Tkabbir u Impjiegi, li jipprovdi qafas koerenti għal azzjoni fil-livell nazzjonali, fil-livell tal-UE u fil-livell taż-żona tal-euro bl-użu tal-pressjonijiet, strumenti u politiki kollha possibbli. Huma ddeċidew li tittieħed azzjoni fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-istrateġija Ewropa 2020 u biex jiġu implimentati r-rakkomandazzjonijiet speċifiċi għal kull pajjiż partikolari.
            
         
               (4)
            
            
               Fl-10 ta' Lulju 2012, il-Kunsill adotta Rakkomandazzjoni (3) dwar il-Programm Nazzjonali ta' Riforma tal-Awstrija għall-2012 u wassal l-opinjoni tiegħu dwar il-Programm ta' Stabbiltà tal-Awstrija għall-perjodu 2012-2016.
            
         
               (5)
            
            
               Fit-28 ta' Novembru 2012, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew tal-2013 għall-koordinazzjoni tal-politika dwar l-ekonomija. Ukoll fit-28 ta' Novembru 2012, il-Kummissjoni, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), adottat ir-Rapport ta' Mekkaniżmu ta' Twissija, li fih l-Awstrija ma ġietx identifikata bħala wieħed mill-Istati Membri li għalihom se ssir reviżjoni fil-fond.
            
         
               (6)
            
            
               Il-Parlament Ewropew huwa involut kif dovut fis-Semestru Ewropew, b'konformità mar-Regolament (KE) Nru 1466/97, u, fis-7 ta' Frar 2013, adotta riżoluzzjoni dwar l-impjiegi u l-aspetti soċjali fl-Istħarriġ Annwali dwar it-Tkabbir 2013 u riżoluzzjoni dwar il-kontribut għall-Istħarriġ Annwali dwar it-Tkabbir 2013.
            
         
               (7)
            
            
               Fl-14 ta’ Marzu 2013, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u azzjoni biex jitħeġġeġ it-tkabbir. Huwa enfasizza l-ħtieġa li tkun segwita konsolidazzjoni fiskali differenzjata li tiffavorixxi t-tkabbir, li jerġgħu jinġiebu l-kundizzjonijiet normali għas-self fl-ekonomija, li jiġu promossi t-tkabbir u l-kompetittività, li jiġu indirizzati l-qgħad u l-konsegwenzi soċjali tal-kriżi, u li tiġi mmodernizzata l-amministrazzjoni pubblika.
            
         
               (8)
            
            
               Fis-16 ta’ April 2013, l-Awstrija ppreżentat il-Programm Nazzjonali ta’ Riforma tagħha għall-2013 u l-Programm ta’ Stabbiltà tagħha għall-perjodu 2012-2017. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt.
            
         
               (9)
            
            
               Abbażi tal-valutazzjoni tal-Programm ta' Stabbiltà tal-2013 taħt ir-Regolament (KE) Nru 1466/97, il-Kunsill huwa tal-opinjoni li l-Awstrija għamlet sforzi konsiderevoli biex il-baġit ikun f'pożizzjoni li d-defiċit eċċessiv jiġi kkorreġut. Fir-rigward tal-Programm ta' Stabbiltà, ix-xenarju makroekonomiku abbażi tal-projezzjonijiet baġitarji huwa ottimist. L-objettiv prinċipali tal-istrateġija baġitarja deskritta fil-Programm ta' Stabbiltà huwa li gradwalment jitnaqqas id-defiċit tal-amministrazzjoni pubblika sabiex jinkiseb baġit ibbilanċjat f'termini nominali sal-2016 u biex jintlaħaq l-objettiv ta' terminu medju (OTM) sal-2015. Il-Programm ta' Stabbiltà jikkonferma l-OTM preċedenti b'defiċit strutturali ta' 0,45 % tal-PDG. L-OTM huwa allinjat mar-rekwiżiti tal-Patt ta' Stabbiltà u Tkabbir. Abbażi tal-projezzjonijiet attwali, l-Awstrija hija fit-triq it-tajba biex tikkoreġi d-defiċit eċċessiv sal-2013 billi d-defiċit tal-Gvern kien ta' 2,5 % tal-PDG fl-2012 u huwa mistenni li jonqos aktar għal 2,2 % tal-PDG fl-2013 u għal 1,8 % tal-PDG fl-2014 skont it-tbassir mis-servizzi tal-Kummissjoni. Madankollu, hemm possibilment kostijiet addizzjonali li għandhom x'jaqsmu mar-rettifika ta' bank kbir li jista' jkollhom l-impatt sinifikanti li jżidu d-defiċit. Wara titjib qawwi li jaqbeż il-linja ta' aġġustament meħtieġa fil-proċedura ta’ defiċit eċċessiv (PDE) fl-2012, id-defiċit tal-bilanċ strutturali huwa previst li jiżdied sa 1,8 % fl-2013. Żieda żgħira fid-defiċit strutturali fl-2013 hija kkonfermata ukoll fit-tbassir mis-servizzi tal-Kummissjoni. Skont l-informazzjoni tal-Programm ta' Stabbiltà, mill-2014 'il quddiem, il-kalkolu mill-ġdid tal-bilanċ strutturali jipprevedi aġġustament strutturali li jaqbeż iż-0,5 % fl-2014 u fl-2015, li jista' jippermetti lill-Awstrija tilħaq l-OTM f'sentejn qabel meta mqabbel max-xenarju ppreżentat fil-Programm ta' Stabbiltà, jiġifieri fl-2015 minflok fl-2017.
               Fir-rigward tal-valur referenzjarju tan-nefqa taħt il-Patt ta' Stabbiltà u Tkabbir skont l-informazzjoni pprovduta fil-Programm ta' Stabbiltà, ir-rata tat-tkabbir għan-nefqa tal-Gvern, netta mill-miżuri diskrezzjonali fis-snin 2014 u 2016 hija mistennija li tikkontribwixxi għal aġġustament strutturali annwali tal-OTM b'0,5 % tal-PDG. Madankollu t-tnaqqis sinifikantti previst fil-proporzjon nefqa/PDG fix-xenarju tal-Programm ta' Stabbiltàhuwa ambizzjuż ħafna ladarba n-nefqa hija stmata li tikseb f'termini ta' PDG wieħed mill-aktar livelli baxxi f'aktar minn ħmistax-il sena. L-Awstrija hija mistennija tkun f'perjodu ta' tranżizzjoni mill-2014 sal-2016 rigward il-konformità mal-kriterju tad-dejn, u l-pjanijiet jiżguraw progress suffiċjent biex tintlaħaq konformità.
               It-tisħiħ tal-qafas baġitarju ħalla r-relazzjonijiet fiskali bejn saffi tal-gvern mhux mittiefsa u responsabbiltajiet mrikkbin u inkonsistenzi bejn responsabbiltajiet ta' ffinanzjar u nfiq jibqgħu sfida. Il-mekkaniżmu kumpless ta' ftehimiet kontinwi bejn il-gvern nazzjonali, il-fornituri tas-sigurtà soċjali u l-livell sottofederali, jikkostitwixxu riskju ta' implimentazzjoni għall-miżuri mmirati biex irażżnu n-nefqa tas-saħħa. Fl-edukazzjoni, in-negozjati dwar proposta ta' sitt punti inkluża l-abolizzjoni tal-awtoritajiet tal-iskejjel fil-livell distrettwali huma pass tajjeb għas-simplifikazzjoni tar-responsabbiltajiet bejn is-saffi differenti tal-Gvern, iżda tinħtieġ aktar simplifikazzjoni sabiex il-frammentazzjoni titnaqqas b'mod sostanzjali aktar.
            
         
               (10)
            
            
               Il-forza tax-xogħol tal-Awstrija hija prevista li mill-2020 tonqos u l-ekonomija qed issir aktar ibbażata fuq il-ħiliet. Hemm lok fejn tista' tiġi ottimizzata l-popolazzjoni fl-età tax-xogħol, b'mod partikolari n-nisa, il-migranti u l-ħaddiema kbar fl-età.
            
         
               (11)
            
            
               Ħaddiema kbar fl-età għad għandhom rata ta' impjieg taħt il-medja tal-UE (43,1 % vs. 48,8 %), minkejja li din qed titjieb sinifikattivament u tersaq lejn il-medja tal-UE, u kważi 30 % tal-persuni jqattgħu bejn sena u nofs u tliet snin qiegħda jew bil-liv tal-mard qabel ma jirtiraw. L-użu relattivament għoli, mifrux, tal-irtirar kmieni u l-iskemi ta' pensjonijiet tal-invalidità kif ukoll età tal-irtirar statutorja relattivament baxxa għan-nisa (60), li se tiżdied biss gradwalment bil-mod fil-futur, għandhom impatt negattiv fuq il-forza ta' ħaddiema kbar fl-età. Ġew adottati għadd ta' miżuri fl-2012 sabiex tiżdied l-età effettiva tal-irtirar, prinċipalment billi jitnaqqas l-użu ta' pensjonijiet tal-irtirar kmieni jew tal-invalidità.
            
         
               (12)
            
            
               Għalkemm ir-rata ta' impjieg għan-nisa fl-Awstrija hija relattivamnet għolja (70,3 % meta mqabbla mal-livell ta' 62,4 % tal-UE fl-2012), għad hemm lok fejn tista' tiżdied billi titnaqqas is-segmentazzjoni bejn in-nisa u l-irġiel fis-suq tax-xogħol. Il-kwota tan-nisa f'impjieg part-time hija waħda mill-ogħla fl-UE u d-disponibbiltà ta' servizzi għall-indukrar tat-tfal kif ukoll ta' kura fuq terminu twil huma limitati. Ir-rati ta' mpjieg tan-nisa mkejla f'ekwivalenti full-time jissuġġerixxu li l-Awstrija għandha diffikultajiet partikulari biex tisfrutta bi sħiħ il-potenzjal tan-nisa fid-dinja tax-xogħol. Barra minn hekk, hemm kważi d-doppju ta' nisa f'impjiegi marġinali, u huma kkonċentrati f'impjiegi b'pagi baxxi. Din l-istruttura tirriżulta f'differenza bejn il-pagi tal-irġiel u n-nisa ta' 24 %, li hija l-ogħla tielet rata fl-Unjoni. It-tnaqqis fil-piż tat-taxxa għal dawk bi dħul baxx jista' jipprovdi aktar inċentivi biex il-parteċipazzjoni fis-suq tax-xogħol tiżdied. L-istruttura tas-sistema fiskali tal-Awstrija tipprovdi l-ispazju biex it-tassazzjoni tiġi ttrasferita fuq sorsi oħra li huma anqas detrimentali għat-tkabbir. Id-dħul tat-taxxa minn fuq il-proprjetà fl-Awstrija huwa ta' 0,5 % tal-PDG, u huwa anqas b'mod sinifikanti mill-medja ta' 2,1 % tal-PDG tal-UE. B'mod partikolari, id-dħul minn taxxi rikorrenti fuq il-proprjetà immobbli, li huma kkunsidrati l-anqas detrimentali għat-tkabbir, huma t-tielet l-anqas fl-Unjoni, u jirrappreżentaw 0,2 % tal-PDG tal-2011 (medja tal-UE: 1,3 %).
            
         
               (13)
            
            
               B'19 % tal-popolazzjoni fl-età tax-xogħol fl-2011 imwielda barra l-pajjiż, l-Awstrija għandha waħda mill-ogħla kwoti ta' immigranti fl-età tax-xogħol fost il-pajjiżi tal-Organizzazzjoni għall-Kooperazzjoni u l-Iżvilupp Ekonomiċi (OECD). Il-migranti ħafna drabi jiffaċċjaw diffikultajiet fis-suq tax-xogħol u għandhom rati ogħla ta' qgħad sinifikanti (9,7 % vs. 3,6 %) u rati anqas ta' impjieg (ċittadini mhux tal-UE 27: 62,8 % vs. l-Awstrijaċi: 76,4 %) Barra minn hekk, persuni bi sfond migratorju huma għal tliet darbiet aktar, impjegati u mħallsin anqas mill-kwalifiki li effettivament ikollhom b'paragun mal-Awstrijaċi (2008: 27,5 % vs. 9,7 %). Kif ukoll, ir-riżultati tagħhom fl-edukazzjoni huma aktar baxxi u r-riskju tal-faqar tagħhom huwa darbtejn ogħla (26,6 % vs. 12,6%).
            
         
               (14)
            
            
               It-tbassir tan-nefqa tal-pensoni u tas-saħħa fuq terminu medju u twil juri riskju għas-sostenibbiltà tal-finanzi pubbliċi. Il-previżjonijiet dwar in-nefqa għall-kura fit-tul jippuntaw ukoll lejn riskju għas-sostenibbiltà, għalkemm fuq skala iżgħar. Ir-riformi reċenti fis-sistema tal-pensjonijiet probabbilment inaqqsu r-riskji għas-sostenibbiltà, sa ċertu punt, jekk ikunu akkumpanjati ma' titjib fil-kundizzjonijiet tas-suq tax-xogħol li jħallu ħaddiema kbar fl-età jdumu aktar fl-impjieg tagħhom. Madankollu, għad hemm in-nuqqas ta' armonizzazzjoni aċċellerata tal-etajiet tal-irtirar bejn in-nisa u l-irġiel u t-tiżjid tal-età effettiva tal-irtirar billi tiġi allinjata l-età tal-irtirar jew il-benefiċċji pensjonistiċi mal-bidliet tal-istennija tal-għomor. Il-kwistjoni tas-sostenibbiltà fiskali tal-kura tas-saħħa u tas-sistema għall-kura fit-tul trid tiġi indirizzata, anki quddiem il-ħtieġa u d-domanda li qed jiżdiedu għas-servizzi tal-kura fit-tul. Il-miżuri ta' politika meħuda reċentement fis-setturi tas-saħħa probabbli li mexjin fid-direzzjoni t-tajba, għalkemm għandha ssir valutazzjoni bir-reqqa tal-effikaċja tagħhom fis-snin li ġejjin. Ma hemmx lok li titjieb il-prevenzjoni, ir-riabilitazzjoni u l-għajxien indipendenti sabiex jitrażżnu l-kostijiet futuri tal-kura fuq terminu twil.
            
         
               (15)
            
            
               Skont studji internazzjonali komparattivi u testijiet, ir-riżultati tal-Awstrija huma taħt il-medja ta' dawk li għandhom bejn l-10 snin u l-15-il-sena, minkejja li n-nefqa fuq l-edukazzjoni tal-Awstrija kienet ta' 6,01 % tal-PDG, ogħla sew mill-medja tal-UE ta' 5,41 %. Aktar minn 25 % taż-żgħażagħ li għandhom 15-il sena ftit li xejn jafu jaqraw u r-riżultati huma ftit aħjar fil-matematika biss. Differenzi fil-kisbiet ta' żgħażagħ bi sfond migratorju u dawk nattivi huma fost l-ogħla fl-Unjoni. Fl-edukazzjoni għolja ż-żieda fl-għadd ta' studenti qed toħloq pressjoni fuq is-sistemi finanzjarji u ta' organizzazzjoni, iżda l-għadd ta' studenti li jlestu l-istudji b'suċċess huwa baxx. Id-diviżjoni tar-responsabbiltajiet fil-ġestjoni u l-iffinanzjar tas-sistema edukattiva hija frammentata.
            
         
               (16)
            
            
               L-Awstrija hija wieħed mill-Istati Membri li bit-tnaqqis tal-ostakoli għall-forniment tas-servizzi transkonfinali l-aktar li tieħu benefiċċju (bħala PDG). Madankollu, għad hemm ostakoli sinifikanti biex ikun hemm aċċess għall-kompetizzjoni u biex tkun effettiva fis-settur tas-servizzi. Dawn l-ostakoli jidhru b'mod speċjali fil-professjonijiet liberi u fit-trasport ferrovjarju. Is-servizzi professjonali għandhom rwol importanti fis-swieq kummerċjali tas-servizzi, u jammontaw għal 10 % tal-PDG u 11 % tal-impjiegi kollha Għad hemm restrizzjonijiet biex wieħed ikollu aċċess kif ukoll jipprattika l-professjonijiet fis-settur tas-servizzi, pereżempju fir-rigward tal-forma legali u tar-rekwiżiti għaż-żamma tal-ishma. Hemm argument sod biex jiġi vvalutat kemm ir-restrizzjonijiet huma ġġustifikati, u jekk l-istess l-objettivi ta' interess pubbliku jistgħux jintleħqu b'sistemi regolatorji eħfef. Għalkemm tibdil reċenti fil-liġi tal-kompetizzjoni se jsaħħaħ il-poteri tal-awtorità tal-kompetizzjoni tal-Awstrija, ir-riżorsi umani u finanzjarji għadhom taħt il-livelli osservati f'ekonomiji tal-istess daqs jew anki iżgħar.
            
         
               (17)
            
            
               L-Awstrija għamlet progress fil-kooperazzjoni superviżorja finanzjarja transkonfinali bejn il-pajjiż tad-domiċilju u dak ospitanti. Barra minjn hekk, sar aktar progess fir-ristrutturazzjoni tal-banek nazzjonalizzati jew parzjalment nazzjonalizzati li bbenefikaw minn għajnuna għall-istrutturar. Madankollu, minħabba r-riskji assoċjati ma' żieda fid-deterjorament fil-kwalità tal-assi ta' dawn il-banek, għad hemm spazji ta' vulnerabbiltà li jridu jiġu mmonitorjati mill-qrib.
            
         
               (18)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tal-Awstrija. Hija vvalutat il-Programm Nazzjonali ta’ Riforma u l-Programm ta’ Stabbiltà. Hija mhux biss qieset ir-relevanza tagħhom għall-politika fiskali u soċjoekonomika sostenibbli fl-Awstrija, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet minn (1) sa (7) hawn taħt.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (5) hija riflessa b'mod partikolari fir-rakkomandazzjoni (1) hawn taħt,
            
         
               (20)
            
            
               Fil-kuntest tas-Semestru Ewropew, il-Kummissjoni għamlet ukoll analiżi tal-politika ekonomika taż-żona tal-euro kollha kemm hi. Abbażi ta' dan, il-Kunsill ħareġ rakkomandazzjonijiet speċifiċi indirizzati lill-Istati Membri li l-munita tagħhom hija l-euro (6). Bħala pajjiż li l-munita tiegħu hija l-euro, l-Awstrija għandha tiżgura wkoll l-implimentazzjoni sħiħa u f'waqtha ta' dawk ir-rakkomandazzjonijiet,
            
         B’DAN JIRRAKKOMANDA li l-Awstrija tieħu azzjoni fil-perijodu 2013-2014 biex:
   
               1.
            
            
               Timplimenta l-baġit għas-sena 2013 kif previst biex tikkoreġi d-defiċit eċċessiv b'mod sostenibbli u biex twettaq l-isforz għall-aġġustament strutturali annwali medju speċifikat fir-rakkomandazzjonijiet tal-Kunsill taħt il-PDE. Wara l-korrezzjoni tad-defiċit eċċessiv, twettaq sforz b'pass xieraq għall-aġġustament strutturali sabiex tilħaq l-OTM sal-2015. Iġġib f'konformità l-konnessjonijiet fiskali bejn is-saffi tal-Gvern pereżempju billi tissimplifika l-qafas organizzattiv u billi tallinja r-responsabbiltajiet ta' nfiq u ta' ffinanzjar.
            
         
               2.
            
            
               Tmexxi 'l quddiem l-armonizzazzjoni tal-età tal-pensjoni għall-irġiel u għan-nisa, iżżid l-età effettiva tal-irtirar billi jsir allinjament tal-età tal-irtirar jew tal-benefiċċji pensjonistiċi mal-bidliet tal-istennija tal-għomor, timplimenta u timmonitorja r-riformi reċenti li jirrestrinġu l-aċċess għall-irtirar kmieni u ttejjeb aktar l-impjegabbiltà tal-ħaddiema kbar fl-età, sabiex jiżdiedu l-età effettiva tal-irtirar u r-rata tal-impjiegi tal-ħaddiema kbar fl-età.
            
         
               3.
            
            
               Tieħu miżuri ġodda biex iżżid il-parteċipazzjoni tan-nisa fis-suq tax-xogħol, jiġifieri billi ttejjeb is-servizzi għall-indukrar tat-tfal u dawk għall-kura fuq terminu twil, kif ukoll tindirizza d-differenzi għolja fil-pagi bejn in-nisa u l-irġiel u l-pensjonijiet. Tuża l-potenzjal sħiħ tas-suq tax-xogħol tal-persuni bi sfond migratorju billi tkompli ttejjeb ir-rikonoxximent tal-kwalifiki tagħhom u r-riżultati derivati mill-edukazzjoni tagħhom. Tnaqqas il-piż effettiv tat-taxxa u tas-sigurtà soċjali fuq ix-xogħol ta' persuni bi dħul baxx, b'mod li jkun newtrali għall-baġit, billi tistrieħ fuq sorsi ta' tassazzjoni oħrajn anqas detrimentali għat-tkabbir bħal taxxi fuq il-proprjetà rikorrenti.
            
         
               4.
            
            
               Timplimenta b'mod effettiv ir-riformi riċenti tas-sistema tas-saħħa biex tiżgura li l-gwadann costeffiċjenti mistenni jseħħ. Tiżviluppa mudell finanzjarju sostenibbli għall-għoti tal-kura fuq terminu twil u tiffoka b'aktar saħħa fuq il-prevenzjoni, ir-riabilitazzjoni u l-għajxien indipendenti.
            
         
               5.
            
            
               Ittejjeb ir-riżultati fl-edukazzjoni, b'mod partikolari taż-żgħażagħ żvantaġġati billi ttejjeb l-edukazzjoni bikrija tat-tfal u billi tnaqqas l-effetti negativi tat-tqassim bikri tat-tfal fi klassijiet skont il-ħila. Tkompli ttejjeb l-ippjanar strateġiku fl-edukazzjoni għolja u ttejjeb il-miżuri biex tnaqqas dawk li jabbandunaw minn kmieni l-iskola.
            
         
               6.
            
            
               Tkompli ssaħħaħ is-setgħat u r-riżorsi tal-awtorità federali tal-kompetizzjoni u timmonitorja l-implimentazzjoni tar-riforma fil-liġi tal-kompetizzjoni. Tneħħi l-ostakoli eċċessivi għall-fornituri ta' servizzi. Dan jinkludi l-eżami ta' jekk ir-restrizzjonijiet eżistenti għall-aċċess u għall-kondotta tal-professjonijiet irregolati humiex iġġustifikati b'interess ġenerali, u humiex qed jinkuraġġixxu l-kompetizzjoni b'mod partikolari fis-settur ferrovjarju.
            
         
               7.
            
            
               Bl-għan li żżomm l-istabbiltà finanzjarja, tkompli tissorvelja mill-qrib il-banek nazzjonalizzati jew parzjalment nazzjonalizzati u tħaffef ir-ristrutturazzjoni tagħhom.
            
         
      Magħmul fi Brussell, id-9 ta’ Lulju 2013.
      
         
            Għall-Kunsill
         
         
            Il-President
         
         R. ŠADŽIUS
         
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2013 permezz tad-Deċiżjoni tal-Kunsill 2013/208/UE tat-22 ta' April 2013 dwar il-linji gwida għall-politika tal-Istati Membri dwar l-impjiegi (ĠU L 118, 30.4.2013, p. 21).
   
      (3)  ĠU C 219, 24.7.2012, p. 1.
   
      (4)  ĠU L 306, 23.11.2011, p. 25.
   
      (5)  Taħt l-Artikolu 5(2) tar-Regolament (KE) Nru 1466/97.
   
      (6)  Ara paġna 97 ta’ dan il-Ġurnal Uffiċjali.